EUR-Lex - 62000B0074(01) - EL
Avis juridique important
|
62000B0074(01)
Διάταξη του Προέδρου του Πρωτοδικείου της 28ης Ιουνίου 2000.
-
Artegodan GmbH κατά Επιτροπής των Ευρωπαϊκών Κοινοτήτων.
-
Διαδικασία ασφαλιστικών μέτρων - Ανάκληση αδειών κυκλοφορίας φαρμακευτικών προϊόντων για ανθρώπινη χρήση που περιέχουν την ουσία "αμφεπραμόνη" - Οδηγία 75/319/ΕΟΚ - Επείγον - Στάθμιση συμφερόντων.
-
Υπόθεση T-74/00 R.
Συλλογή της Νομολογίας του Δικαστηρίου 2000 σελίδα II-02583
Περίληψη
Λέξεις κλειδιά
1 Ασφαλιστικά μέτρα - Αναστολή εκτελέσεως - Προϋποθέσεις χορηγήσεως - Επείγον - Σοβαρή και ανεπανόρθωτη ζημία - Απόφαση ανακλήσεως της αδείας κυκλοφορίας στην αγορά φαρμάκων για ανθρώπινη χρήση που περιέχουν την ουσία αμφεπραμόνη (Άρθρο 242 ΕΚ· Κανονισμός Διαδικασίας του Πρωτοδικείου, άρθρο 104 §§ 1 και 2) 2 Ασφαλιστικά μέτρα - Αναστολή εκτελέσεως - Προϋποθέσεις χορηγήσεως - Στάθμιση όλων των σχετικών συμφερόντων - Υπεροχή της προστασίας της δημόσιας υγείας σε σχέση με οικονομικές θεωρήσεις - Όρια - Απόφαση ανακλήσεως της αδείας κυκλοφορίας στην αγορά φαρμάκων για ανθρώπινη χρήση που περιέχουν την ουσία αμφεπραμόνη (Άρθρο 242 ΕΚ· Κανονισμός Διαδικασίας του Πρωτοδικείου, άρθρο 104 § 2)
Περίληψη
1 Το επείγον μιας αιτήσεως αναστολής εκτελέσεως πρέπει να εκτιμάται σε σχέση με την υπάρχουσα ανάγκη προσωρινής κρίσεως, προκειμένου να αποφευχθεί η πρόκληση σοβαρής και ανεπανόρθωτης ζημίας στο διάδικο που ζητεί την αναστολή. Συναφώς, αρκεί, ιδίως οσάκις η επέλευση της ζημίας εξαρτάται από τη συνδρομή ενός συνόλου παραγόντων, να μπορεί αυτή να πιθανολογηθεί επαρκώς. Όσον αφορά απόφαση της Επιτροπής περί ανακλήσεως των αδειών κυκλοφορίας στην αγορά φαρμάκων για ανθρώπινη χρήση που περιέχουν αμφεπραμόνη, η ζημία που θα μπορούσε να προκαλέσει η άμεση εκτέλεση της προσβαλλομένης
αποφάσεως, δηλαδή η οριστική απώλεια της θέσεως της προσφεύγουσας στην αγορά, είναι σοβαρή και ανεπανόρθωτη. (βλ. σκέψεις 44, 47) 2 Οσάκις, στο πλαίσιο εξετάσεως αιτήσεως αναστολής εκτελέσεως μιας πράξεως, ο δικαστής των ασφαλιστικών μέτρων προβαίνει σε στάθμιση των διαφόρων σχετικών συμφερόντων, πρέπει να εξακριβώσει αν η τυχόν ακύρωση της επίδικης πράξεως από τον δικαστή της ουσίας καθιστά δυνατή την ανατροπή της καταστάσεως που δημιουργείται από την άμεση εκτέλεση της πράξεως αυτής και, αντιστρόφως, αν η αναστολή εκτελέσεως αυτής της πράξεως μπορεί να εμποδίσει την πλήρη αποτελεσματικότητα της πράξεως σε περίπτωση απορρίψεως της κύριας προσφυγής. Σ' αυτό το πλαίσιο, καίτοι πρέπει να αναγνωριστεί ότι οι επιταγές που συνδέονται με την προστασία της δημόσιας υγείας έχουν υπέρτερη σπουδαιότητα έναντι οικονομικών θεωρήσεων, η αναφορά στην προστασία της δημόσιας υγείας δεν μπορεί, καθεαυτή, να αποκλείσει την εξέταση των περιστάσεων της συγκεκριμένης υποθέσεως, ιδίως δε των σχετικών πραγματικών περιστατικών. Συνεπώς, πρέπει να χορηγηθεί η αναστολή εκτελέσεως της αποφάσεως της Επιτροπής της 9ης Μαρτίου 2000, με την ανάκληση αδειών κυκλοφορίας φαρμακευτικών προϋόντων για ανθρώπινη χρήση που περιέχουν την ουσία αμφεπραμόνη, εφόσον η Επιτροπή δεν απέδειξε ότι τα προστατευτικά μέτρα που έλαβε με την προσβαλλόμενη απόφαση δεν είναι προφανώς δυσανάλογα. (βλ. σκέψεις 49, 52-54, διατακτ.)